Në bazë të nenit 26 par. 1 e 2 të Ligjit për Referendumin dhe Iniciativës Popullore (“Gazeta Zyrtare e RS”, numër 111/21),

 Komisioni zgjedhor i Republikës, në seancën e mbajtur më 3 dhjetor 2021, miratoi

**VENDIM**

**për përcaktimin e tekstit Informacione mbi Aktin pë Ndryshimit**

**të Kushtetutës së Republikës së Serbisë**

1. Me këtë vendim përcaktohet teksti Informacione mbi Aktin për ndryshimin e Kushtetutës së Republikës së Serbisë, konfirmimin e të cilit qytetarët e votojnë në referendumin republikan të thirrur për 16 janar të vitit 2022, ku thuhet:

„**1) Akti për ndryshimin e Kushtetutës i referohet ekskluzivisht gjyqësorit dhe nuk ndryshon pjesë të tjera të Kushtetutës**

 Me Aktin për ndryshimin e Kushtetutës ndryshohen dispozitat kushtetuese për organizimin e gjykatave dhe prokurorive publike (neni 142–165 i Kushtetutës). Duke pasur parasysh se ekziston ndërvarësia ndërmjet këtyre dispozitave dhe dispozitave të tjera të Kushtetutës, janë ndryshuar edhe neni 4 i Kushtetutës, i cili përcakton parimin e ndarjes së pushtetit, neni 99 i Kushtetutës (Kompetencat e Kuvendit Popullor), neni 105 i Kushtetutës (Mënyra e marrjes së vendimeve në Kuvendin Popullor), neni 172 i Kushtetutës (Përbërja e Gjykatës Kushtetuese. Zgjedhja dhe emërimi i gjyqtarëve të Gjykatës Kushtetuese).

 Në përputhje me procedurën e përcaktuar për ndryshimin e Kushtetutës, qytetarët në referendum votojnë ekskluzivisht për dispozitat e Aktit për ndryshimin e Kushtetutës, ndërsa dispozitat e tjera të Kushtetutës nuk janë objekt i referendumit.

**2)** **Parashikohen garanci shtesë kushtetuese për pavarësinë e gjyqësorit dhe gjyqtarëve**

 Në sistemin e ndarjes së pushtetit në legjislativ, ekzekutiv dhe gjyqësor, gjyqësori është i pavarur. Marrëdhënia midis tre degëve të qeverisjes bazohet në kontrollin dhe balancimin e ndërsjellë, që do të thotë se as gjyqësori nuk mund të ndahet nga sistemi dhe t'i japë llogari vetes. Gjyqësori i përket gjykatave që janë të pavarura dhe vendimi i tyre mund të shqyrtohet vetëm nga gjykata kompetente në procedurën e përcaktuar me ligj, si dhe Gjykata Kushtetuese në procedurën e ankimit kushtetues. Gjyqtari është i pavarur dhe çdo ndikim i padrejtë mbi një gjyqtar në ushtrimin e funksionit gjyqësor është i ndaluar.

**3) Është e garantuar përhershmëria e funksionit gjyqësor**

Në një sistem në të cilin gjyqtarët zgjidhen për një periudhë të caktuar kohore (mundësia e rizgjedhjes), mund të shtrohet çështja e pavarësisë së gjyqtarëve. Prandaj është planifikuar heqja e zgjedhjes së parë të gjyqtarëve për tre vjet. Detyra gjyqësore zgjat nga zgjedhja e gjyqtarit deri në mbushjen e viteve të punës. Arsyet për pushimin e parakohshëm të detyrës së gjyqtarit janë të përcaktuara në Kushtetutë, që do të thotë se arsye të tjera për përfundimin e detyrës së gjyqtarit nuk mund të parashikohen me ligj. Vendimi për pushimin e funksionit gjyqësor merret nga organi që zgjedh gjyqtarët - Këshilli i Lartë Gjyqësor.

**4) Gjykata më e lartë në Republikën e Serbisë është Gjykata Supreme**

 Është planifikuar ndryshimi i emrit të gjykatës më të lartë në Republikën e Serbisë në vend të emrit aktual - Gjykata Supreme e Kasacionit. Emri i Gjykatës Supreme, i cili është paraparë, është në përputhje me traditën juridike të Serbisë, si dhe me kompetencat që tradicionalisht i ka gjykata më e lartë në vend.

**5) Gjyqtarët, Kryetarin e Gjykatës Supreme dhe Kryetarët e Gjykatave i zgjedh Këshilli i Lartë Gjyqësor**

 Sipas dispozitave kushtetuese aktuale, zgjedhja e parë e gjyqtarëve bëhet nga Kuvendi Popullor me propozimin e Këshillit të Lartë Gjyqësor. Vendimi i propozuar në Aktin për ndryshimin e Kushtetutës së Republikës së Serbisë shfuqizon zgjedhjen e gjyqtarëve në Kuvendin Popullor dhe parashikon zgjedhjen e gjyqtarëve ekskluzivisht nga Këshilli i Lartë Gjyqësor. Ky organ përbëhet nga 11 anëtarë, nga të cilët gjashtë janë gjyqtarë të zgjedhur nga gjyqtarët, katër juristë të shquar të zgjedhur nga Kuvendi Popullor dhe Kryetari i Gjykatës Supreme, që përfaqëson gjyqësorin në tërësi. Përfaqësuesit e ekzekutivit dhe legjislativit nuk marrin pjesë më në zgjedhjen e gjyqtarëve. Kryetari i Gjykatës Supreme dhe Kryetarët e Gjykatave, të cilët zgjidhen nga Kuvendi Popullor sipas dispozitave kushtetuese në fuqi, në të ardhmen do të zgjidhen nga Këshilli i Lartë Gjyqësor.

 Anëtarë të Këshillit të Lartë Gjyqësor nga radhët e juristëve të shquar mund të zgjidhen persona me të paktën dhjetë vjet përvojë në profesionin e juristit, të cilët nuk mund të jenë anëtarë të një partie politike dhe duhet të jenë të denjë për këtë detyrë. Ata i zgjedh Kuvendi Popullor pas një konkursi publik.

**6) Ndryshimet organizative sigurojnë pavarësinë dhe përgjegjësinë e prokurorisë publike**

Funksionin e Prokurorisë Publike e kryejnë Prokurori Suprem Publik, Kryeprokurorët Publikë dhe Prokurorët Publikë. Kryeprokurorët publikë do të kryejnë funksionin e prokurorëve aktualë publikë, ndërsa Zëvendësprokurorët publikë do të bëhen prokurorët publikë, të cilët së bashku me kryeprokurorët publik do ta kryejnë funksionin e Prokurorisë Publike. Ndryshimi i paraparë siguron pavarësi dhe përgjegjësi më të madhe të bartësve të funksionit të prokurorisë publike. Në përputhje me emrin e gjykatës më të lartë në Republikën e Serbisë, emri i Prokurorisë më të lartë Publike është ndryshuar në Prokurorinë Supreme Publike, të cilën e drejton Prokurori Suprem Publik.

**7) Kryeprokurorët publikë dhe Prokurorët publikë zgjidhen nga Këshilli i Lartë i Prokurorisë**

 Kryeprokurorët publikë dhe Prokurorët publikë zgjidhen nga Këshilli i Lartë i Prokurorisë. Ndryshe nga dispozitat aktuale kushtetuese, Kryeprokurorët publikë nuk do të propozohen më nga Qeveria dhe as nuk do të zgjidhen nga Kuvendi Popullor. Prokurori Suprem Publik në Republikën e Serbisë ende zgjidhet nga Kuvendi Popullor, por me propozim të Këshillit të Lartë të Prokurorisë, pas konkursit publik.

Këshilli i Lartë i Prokurorisë është organ i pavarur shtetëror që siguron dhe garanton pavarësinë e Prokurorisë Publike, Prokurorit Suprem Publik, Kryeprokurorëve Publikë dhe Prokurorëve Publikë. Ky organ përbëhet nga 11 anëtarë, nga të cilët pesë janë prokurorë publikë të zgjedhur nga kryeprokurorët publikë dhe prokurorët publikë, katër juristë të shquar zgjidhen nga Kuvendi Popullor, Prokurori Suprem Publik dhe Ministri përgjegjës i drejtësisë. Është parashikuar kufizim për ministrin përgjegjës të drejtësisë se nuk mund të votojë në procedurën e përcaktimit të përgjegjësisë disiplinore të prokurorëve publikë.

**8) Qëllimi i ndryshimit të Kushtetutës**

 Miratimi i Aktit për ndryshimin e Kushtetutës synon të sigurojë pavarësi më të madhe, efikasitet dhe llogaridhënie të gjyqësorit, pavarësi dhe llogaridhënie më të madhe të prokurorisë publike, mbrojtje më të mirë të të drejtave të qytetarëve dhe forcimin e sundimit të ligjit”.

2. Ky vendim duhet të publikohet në “Gazetën Zyrtare të Republikës së Serbisë”, në ueb prezantimin e Komisionit Zgjedhor të Republikës dhe në media dhe t'u dërgohet qytetarëve që kanë të drejtë të votojnë në referendumin republikan për të konfirmuar Aktin për ndryshimin e Kushtetutës së Republikës së Serbisë, në adresën e vendbanimit.

02 numër 014-125/21

Në Beograd, më 3 dhjetor 2021

**Komisioni zgjedhor i Republikës**

 Kryetar,

 Vlladimir Dimitrijeviq, d.v.